૨૦૧૦ના વર્ષમાં યોગ્ય ધંધો કરવા રિયલ એસ્ટેટ દરેક જણને તક પૂરી પાડતું હતું. રોકાણકારોને રોકાણ કરવાનો મોકો મળ્યો અને ડેવલપરોએ સમયસર પ્રોજેક્ટ પૂરા કરી લીધા એટલે બન્ને બાજુ સગવડ સચવાઈ ગઈ હતી. એમ છતાં ૨૦૧૧માં સ્થાનિક તેમ જ બહારગામનાં સ્થળોએ થોડીઘણી મુશ્કેલીઓની હારમાળા સર્જાઈ હતી. રાજકીય અસ્થિરતા, ગવર્નમેન્ટને લગતી ઔપચારિકતા ઉપરાંત જમીન મેળવવાની તેમ જ પ્રોજેક્ટ પૂરો કરવા જેવી અનેક બાબતોએ ડિમાન્ડને દબાવી દીધી હતી. બીજી બાજુ મોંઘવારી, બૅન્કમાં વ્યાજનો વધતો જતો દર અને યુરોપ તેમ જ અમેરિકામાં ચાલી રહેલો મંદીનો તબક્કો જેવાં અનેક કારણોસર રોકાણકારોનો ઉત્સાહ પણ ઓછો થઈ ગયો હતો. ટૂંકમાં વધુ વ્યાજદર અને હોમલોન મોંઘી થવી, ભાવમાં વધારો, ડિમાન્ડ કરતાં વધુ રેસિડેન્શિયલ ફ્લૅટ ઊભા થઈ જવા જેવાં કારણોસર દિલ્હી અને મુંબઈના માઇક્રો માર્કેટ પર પણ એની અસર દેખાઈ. એની સામે સાઉથનું માર્કેટ સ્થિર હતું. જોકે વધુપડતાં ઘર ઊભાં થવાને કારણે ભાવ થોડો પરવડતો થશે એવું લાગે છે. વળી એને લીધે ડેવલપરોને મળતું માર્જિન પણ સારું રહેશે અને આડકતરી રીતે એનું પરિણામ ગ્રાહકોને પણ ફાયદો કરાવશે એવું લાગતું હતું.